  Виталий Пронин З. Богомолова 2007-тӥ арынЗоя Алексеевна Богомолова - яркыт адямиос пӧлысь яркыт кизили. Кузь но чебер улонэз ортчиз со. Кошкиз со асьме дорысь 13-тӥ коньывуонэ. Солы вал 89 арес но ӝыны.З. А. Богомолова туж тодмо литературовед, критик, Россиысь Писательёслэн огазеяськонзылэн ёзчиез, Удмурт Элькунлэн Дано кунмуртэз.1958-тӥ арын Удмурт пединститутэ вуыса, вань улонзэ Удмурт шаерен, татысь калыкен герӟаз. Берло дыре Удмурт университетын профессор луыса ужаз. Аслаз выжыез солэн Оренбург казакъёс бордысь потэмын. Котьма ласянь чебер, ужась, калыкез гажась, тау карыны быгатӥсь адями вал со. Удмуртиын сое тодӥсьтэмез ик ӧй вал, дыр. Кин гинэ соин пумиськылӥз, весяклы яратылӥз. Нош ми, удмурт гожъяськисьёс, Зоя Алексеевнаез уката но яратылӥм адямилыко, шырыт сямо луэмез, будӥсь талантъёслы юрттэмез понна. Сое ми муш мумыен ӵошатылӥмы. Жадёнэз валатэк, со удмурт классикъёсмы сярысь книга бӧрсьы книга гожъяз. Куд-огез сярысь гинэ верало: «Как молния в ночи…» К. Герд сярысь, «Река судьбы» М. Петровлы сӥземын, «Опалённый подвиг батыра» - Кедра Митрейлы, озьы ик Г. Красильниковлы, Ф. Васильевлы но мукетъёсызлы сӥземъёсыз вань.Зоя Богомолова 20 ар ӵоже кивалтӥз Удмуртиысь творчествое пыриськись нылкышноослэн федерациенызы. Ачиз но яркыт кизили вал бере, яркыт нылкышноосты адӟыны быгатылӥз. Гожъяськыны быгатӥсьёссэ шедьтыса, кыӵе шумпотылӥз со, соослы сюрес бырйыны юрттылӥз. Берло аръёсы со «Италмас» журналлэн валтӥсь редакторез луыса кӧня выль нимъёсты усьтӥз, соослэсь ужъёссэс журнал бамъёсы поттылӥз. Писательёслэн кутон понна тросэзлы рекомендациос гожъялляз.Зоя Алексеевна Богомоловалы трос тау карисьёс, сое ноку уз вунэтэ. Тау тыныд, чебер адями, ваньмыз понна!Егор Загребин, Удмуртиысь Писательёслэн огазеяськонэнызы кивалтӥсь * * *Зоя Алексеевна Богомоловаен люкиськон ортчоз четверге 18-тӥ октябре Ижысь Операя но балетъя театрын 11 часысен Теги: ЗояБогомолова  